For første gang nogensinde slår Musikkens Hus dørene op til Danmarks nye Demokratifestival. Huset bliver fuld af gæster søndag og mandag. På scenen står både partiledere, eksperter, aktivister og kunstnere, men i samtalen er det vigtigste: Borgerne, der får ordet til alle arrangementerne. - Vi går efter at skabe en festival, som oprigtigt formår at bygge bro mellem samfundets mange forskellige grupper af borgere. Festivalen skal udgøre et rum, som kan samle folk på tværs af generationer, og det er lige så vigtigt for os at tiltrække mønsterbrydere fra Udkantsdanmark og deres familier, som det er at tiltrække folk fra storbyerne, forklarer tv-vært og foredragsholder Clement Kjersgaard. Størstedelen af programmet er gratis. Og det er Musikkens Hus i Aalborg, der er gået sammen med Clement Kjersgaard om festivalen. Forhåbningen med Demokratiets Genklang er således, at den politiske debat i højere grad bliver udbredt til den brede befolkning. Derfor vil gæster også være ungdomspartier, virksomheder, NGO’er, politikere, studerende og skoleelever. Med det formål at kunne møde hinanden og skabe dialog omkring fremtidens demokrati – både for toppolitikere og børnefamilier. Og så er der også debat ud fra den kulturelle verden. Andreas Mathew, som er Executive Producer hos Musikkens Hus forklarer: - Vi kombinerer det talte ord med provokerende billedkunst og poetisk musik, og ambitionen er at Demokratiets Genklang ikke blot bliver en intellektuel, men også en følelsesmæssig og æstetisk oplevelse, som man kan huske et år frem i tiden. Demokrati 360 grader rundt Der vil desuden være en række eksklusive arrangementer for erhvervslivet i Nordjylland, hvor man kan opleve erhvervslederen Stine Bosse og to tidligere statsministre: Helle Thorning-Schmidt og Lars Løkke Rasmussen. Disse kan streames mod betaling af alle øvrige interesserede. - Det er jo en demokratifestival, vi laver, og processen omkring planlægningen af den er dermed også så demokratisk som muligt. Det betyder, at oplægsholdere også får lov at sætte deres helt særlige præg på festivalen, og festivalens temaer er de emner, som vi har oplevet størst interesse omkring fra både erhvervslivet, medierne og politikerne, forklarer Clement Kjersgaard. Du kan se det fulde program for Demokratiets Genklang her .

Referat:
Provokerende billedkunst, poetisk musik og demokrati-dialog med både toppolitikere og børnefamilier fylder Musikkens Hus de næste dage.